Senka Kovačević

Učenički dom „Dora Pejačević“

Radionica

***Određivanje prioriteta***

**Cilj:** određivanje prioriteta

**Ishodi:**

* učenik će naučiti da je nužno odrediti prioritet zadaća koje treba obaviti
* određivanje prioriteta će mu omogućiti da se bolje organizira i dovrši zadaće na vrijeme.

**Metode rada:** usmeno izlaganje, diskusija, pisanje odgovora

**Oblici rada:** individualni, frontalni, igra uloga

**Vrijeme rada:** 45 min

**Literatura:**

R. W. Begun: *Socijalne vještine za tinejdžere,* Naklada Kosinj, Zagreb, 2007.

**Tijek rada:**

**Uvod –** čitamo sljedeći tekst:

*Većina nastavnika smatrala je da Bojan radi daleko ispod svojih mogućnosti. Dobro mu je išla jedino matematika. Majka mu je govorila da se više potrudi i pokuša raditi uspješnije. Bojanu se činilo da se već sada dovoljno trudi. Obično je imao zadaće iz barem četiri predmeta. Uvijek je najprije pisao zadaću iz matematike jer mu je to bio najdraži i najlakši predmet. Poslije toga nikada nije znao što dalje. Nije volio engleski – za zadaću su uvijek morali puno pisati. Da bi napisao zadaću iz povijesti, morao je najprije puno toga pročitati. Fizika mu se činila prekomplicirana. Većinu vremena osjećao se frustrirano, pa nakon matematike nije radio ništa.*

*Bojanu je potrebna pomoć. Kako da si pomogne?*

**Glavni dio:**

-Razgovaramo s učenicima o pročitanoj priči, učenici iznesu svoja razmišljanja o tome

**-**Učenici pišu sljedeće sastavnice vještine na papir/ploču

1. *Razmisli koje probleme/zadaće moraš riješiti.*
2. *Definiraj prioritet.*
3. *Zapiši probleme/zadaće na papir i označi ih brojem.*
4. *Napravi drugi popis i tu ih ponovno poredaj prema hitnosti.*
5. *Kombiniraj ova dva popisa i odredi prioritete.*
6. *Počni raditi na prvom problemu/zadatku/zadaći.*
7. *Drži na umu da probleme/zadatke/zadaće moraš rješavati jednog po jednog/jednu po jednu.*

Demonstracija vještine:zamolimo učenike da navedu neke probleme koje moraju riješiti ili zadaće koje moraju obaviti. Pišemo ih barem šest na list papira. Objasnit ćemo kako odrediti prioritete služeći se sastavnicama vještine. Priča iz uvoda poslužit će primjer kako je važno odrediti prioritete da bismo mogli ispuniti svoje obveze ne samo u školi, nego i kasnije u životu.

**Igra uloga**

Učenici će odigrati sljedeće situacije koristeći se sastavnicama vještine, odredit će prioritete.

*Primjeri:*

1. Osoba mora obaviti sljedeće zadaće u jednom danu:

* usisati prašinu
* oprati rublje
* pokositi travnjak
* oprati suđe
* skuhati ručak
* otići u nabavku namirnica

1. Učenik/Učenica ima puno izvannastavnih i izvanškolskih aktivnosti. Želio/Željela bi sljedeće:

* biti član dramske grupe
* igrati za nogometnu ekipu
* imati dobre ocjene
* pomagati nastavniku poslije škole
* naći honorarni posao
* upisati se u odbojkašku ekipu

**Zaključak**

Nakon igre uloga potkrijepimo ispravno ponašanje, upozorimo na neprimjerno ponašanje i ponovimo igru s ispravcima.

Razgovaramo s učenicima o tome što se događa kada ljudi ne postavljaju prioritete. Učenici ističu prednosti koje donosi sposobnost određivanja prioriteta.